Izvor: N1

Predsednik Aleksandar Vučić optužio je firmu koju je povezao sa majkom Aleksandra Obradovića, uzbunjivača iz Krušika, sa prodajom mina iz Krušika koje su završile na ratištu u Ukrajini. Kompanija Tehnoremont kupila je mine od Krušika, a zatim ih je prodala poljskoj firmi Natan. Vučić kaže da je sve to obavljeno u skladu sa zakonom, ali da su i pored toga bezbednosne službe obavetile ruske kolege o mogućem reeksportu za Ukrajinu.

"Optužili su nas da ubijamo rusku decu u Donjecku i Lugansku jer prodajemo mine Ukrajini. Hteli su dodatno da otežaju svojoj zemlji odnos sa Ruskom federacijom. Pokazali su dokument koji je trebalo da dokaže krivicu Srbije", rekao je Vučić povodom optužbi koje su u petak veče izneli Marinika Tepić i Dragan Đilas.

Tepić je na Tviteru objavila deo dokumenta koji prikazuje posetu Krušiku inopartnera iz Ukrajine. Vučić tvrdi da je prikazana osmina dokumenta o prodaji u kojoj se vidi delovodni broj i poseta inopartnera iz Ukrajine i dodao da su sakrivene dve stranice.

Vučić je na konferenciji za medije u Novom Sadu pokazao dokument za koji tvrdi da je potpun, a iz kojeg se prema njegovim rečima vidi ko je bio na sastanku u Krušiku - Vitalij Dementijev iz Ukrajine i Milutin Jeličić i Slavica Milošević Gračanin iz Krušika, koja količina mina se potražuje, koja je vrednost ugovora, a kao krajnji korisnik se prikazuje Natan iz Polske.

"Dakle, dolazi trgovac koji pregovara za 'end usera' Natan iz Poljske. Ti ljudi su u vezi sa kompanijom gospođa mame lažnog uzbunjivača iz Valjeva, Petra Crnogorca i kompanije MDI Zorana Damjanovića, interesantnog bezbednosnim strukturama lica, koji drže i Balkan info, opskurni portal usmeren protiv interesa republike Srbije", rekao je Vučić.

On je dodao da je Ministarstvo trgovine dalo dozvolu firmi Tehnoremont za prodaju oružja Natanu iz Poljske.

Vučić ističe da je sve to bilo po zakonu i "čisto kao suza", ali da su bezbednosne službe i pred toga obavestile ruske službe o mogućem reeksportu za Ukrajinu.

Dodaje da je i vlasnik Tehnoremonta bio pozvan na razgovor u BIA gde mu je rečeno da ne izvozi oružje u Ukrajinu i ne ugrožava odnose Srbije i Rusije.

"Srbija je uradila sve po zakonu na najbolji način, ništa nismo tamo izvezli. Krajnji korisnik je Natan, gospođe mame i Petra Crnogorca je uzela mine, a mi sa osnovom sumnje da će neko to da reeksportuje obaveštavamo ruske službe i one u Srbiji koji misle da mogu nekoga da obmanu… Oni su imali ceo dokument, ali nisu hteli da vam kažu šta je tu u pitanju. Zar mislite da niko do ponedlejka neće da uđe u Krušik i uzme dokumentaciju, da biste vi izvodili revolucije sa svojim lažima", upitao je Vučić.

Bugarski portal Arms voč (Arms Watch) objavio je da je ukrajinska vojska u ratu u Donbasu koristila krijumčareno oružje proizvedeno u Srbiji.

Ministar policije Nebojša Stefanović je u petak izjavio da je majka Aleksandra Obradovića do juče radila u Tehnoremontu Petra Crnogorca, a da je ta firma odgovorna za prodaju oružja koje je prodato poljskoj kompaniji i završilo u Ukrajini.

"Aleksandar Obradović da podatke da tužilaštvu"

Predsednik Vučić rekao je u Novom Sadu da je Aleksandar Obradović koji je javno izneo podatke o poslovima fabrike "Krušik", "lažni uzbunjivač" jer podatke nije izneo nadležnim organima i pozvao ga da ih dostavi tužilaštvu.

"Ja ga molim da što pre, samo dajte tužilaštvu sve podatke, pošto mnogo znate, dajte sve i o vama i gospođi mami, sve što znate i imate, dajte tužilaštvu. Ko boga Vas molim!", rekao je Vučić u Novom Sadu, posle učešća na Regionalnom forumu mladih lidera.

On je poručio Obradoviću da ne zove njega da čuje podatke, jer on nije tužilac, niti je "raspoložen za to društvo" jer "gospodin i gospođa mama imaju izgleda mnogo bolje društvo nego što je on" - Vučić, a to su "ovaj Crnogorac i slični".

Prema rečima predsednika, Obradovićeva je obaveza, a ne želja, da tužiocu dostavi podatke jer bi neko mogao da ga pita: "Što kriješ te materijale, što kriješ te dokaze?".

"Ponudi tužiocu, a nemoj da učestvuješ u prikrivanju krivičnog dela!", poručio je Vučić uzbunjivaču.